REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/31-21

17. februar 2021. godine

B e o g r a d

ZAPISNIK PRVE SEDNICE

PODODBORA ZA INFORMATIČKO DRUŠTVO I DIGITALIZACIJU,

ODRŽANE 11. FEBRUARA 2021. GODINE

Sednica je počela u 12,35 časova.

Sednicom je predsedavala Marina Raguš, predsednik Pododbora.

Sednici su prisustvovali članovi Pododbora: Nevena Đurić, Milan Radin, Vladica Maričić, Svetlana Milijić i Žarko Obradović.

Sednici nisu prisustvovali članovi Pododbora: Nandor Kiš, Života Starčević i Ljubiša Stojmirović.

Na predlog predsednika Pododbora je, jednoglasno, usvojen sledeći

D n e v n i r e d:

1. Dogovor u vezi sa organizacijom javnog slušanja na temu: „Digitalizacija u Srbiji - gde smo danas“.

**Prva tačka dnevnog reda:** Dogovor u vezi sa organizacijom javnog slušanja na temu: „Digitalizacija u Srbiji - gde smo danas“

Uvodne napomene povodom ove tačke dnevnog reda iznela je Marina Raguš, predsednica Pododbora. Ukazala je, da je prvobitna namera bila da se na početku novog mandata formira Odbor za digitalizaciju i digitalne tehnologije, ali je ovaj predlog iziskivao izmene postojećeg Poslovnika Narodne skupštine Republike Srbije, te se u dogovoru sa Vladimirom Orlićem, potpredsednikom Narodne skupštine i predstavnicima poslaničkih grupa došlo do najprihvatljivijeg i prelaznog rešenja, odnosno obrazovanja Pododbora za informatičko društvo i digitalizaciju.

Ideja za održavanje javnog slušanja, koje će biti prvo u nizu javnih slušanja, kao i ideja za formiranje Pododbora je bila, da se proces digitalizacije približi i zakonodavcu i javnosti, posebno u delu u kome se može uticati na sistemska rešenja, bilo da je to izmena i dopuna postojećih ili su u pitanju potpuno nova zakonska rešenja. Potreba za bavljenje ovom temom proizilazi i iz činjenice da je tehnologija veoma napredovala i da ide ispred postojećih zakonodavnih rešenja.

Pododbor bi trebalo da pripremi i realizuje seriju javnih slušanja na teme koje se tiču digitalizacije i informacionih tehnologija ali i na značajne društvene teme iz ove oblasti. Kancelarija za informacione tehnologije Vlade Republike Srbije i njen rad će biti centar dešavanja i glavni partner Pododboru u izboru tema, kao i organizovanju predstojećih javnih slušanja. Na ovaj način je i osmišljen okvir prvog javnog slušanja, na temu „Digitalizacija u Srbiji - gde smo danas“, što će ujedno biti i predstavljanje same Kancelarije i uvod u seriju javnih slušanja, koja bi trebalo da se održavaju na svaka dva do tri meseca, ukoliko zdravstveni i epidemiološki uslovi budu to dozvoljavali. Predviđeno je da prvo javno slušanje Odbora za obrazovanje, nauku, tehnološki razvoj i informatičko društvo na temu: „Digitalizacija u Srbiji - gde smo danas“ bude održano iz dva dela, gde bi u prvom delu akcenat bio na elektronskim servisima, što bi praktično bila rekapitulacija dosadašnjeg rada Kancelarije za informacione tehnologije Vlade Republike Srbije.

Prezentacija će početi predstavljanjem softverskog rešenja vakcinacije, ali će biti predstavljeni i drugi projekti Kancelarije, poput „elektronskog zdravstva“. Kancelarija će delegirati predstavnike međunarodnih organizacija i predstavnike civilnog sektora sa kojima sarađuju i koji će biti prisutni na javnom slušanju. Predlog je da budu prisutni i predstavnici UNDP, predstavnici nekoliko organizacija civilnog društva iz Srbije i jedna regionalna organizacija, koja se bavi izazovnim i aktuelnim temama u regionu (primer su trenutni položaj i status „frilensera“). U predviđenom vremenu će i Dario Kukolj, pomoćnik Generalnog sekretara Narodne skupštine za informacione tehnologije i održavanje sistema, upoznati prisutne na javnom slušanju o značaju Sporazuma koji će biti potpisan između predstavnika Narodne skupštine Republike Srbije i Kancelarije za informacione tehnologije Vlade Republike Srbije.

Drugi deo javnog slušanja je predviđen za diskusiju i svi prisutni narodni poslanici će moći da postavljaju pitanja vezana za dosadašnji rad Kancelarije, dosadašnje elektronske servise i informacione tehnologije, dalje planove i izazove sa kojima se susreće Kancelarija.

Predviđeno je da nakon javnog slušanja u Domu Narodne skupštine bude i svečani deo potpisivanja Sporazuma između Narodne skupštine Republike Srbije i Kancelarije za informacione tehnologije Vlade Republike Srbije, o stvaranju „*Disaster recovery*“ lokacije, gde Narodna skupština stiče mogućnost da bezbedno i sigurno čuva sve svoje podatke na državnoj lokaciji „*Data centar*“ u Kragujevcu.

Marina Raguš je dalje upoznala prisutne članove Pododbora, da je predviđeno da javno slušanje bude održano 26. februara 2021. godine, sa početkom u 10 časova, kada će početi registracija učesnika javnog slušanja. Mala sala će biti mesto održavanja javnog slušanja i predstavljanje prezentera će trajati 15-ak minuta a predviđeno vreme za diskusiju je jedan čas, dok je predviđeno vreme za početak potpisivanja Sporazuma između Narodne skupštine Republike Srbije i Kancelarije za informacione tehnologije Vlade Republike Srbije u 15,45 časova.

Teme za naredna javna slušanja će biti bezbednost na internetu, digitalna suverenost i informaciona infrastruktura, veštačka inteligencija i društvena odgovornost. Predviđeno je da sva naredna javna slušanja budu održana u saradnji sa Kancelarijom za informacione tehnologije Vlade Republike Srbije.

U diskusiji povodom ove tačke dnevnog reda su učestvovali Svetlana Milijić, Žarko Obradović i Milan Radin, članovi Pododbora.

Svetlana Milijić je istakla važnost upotrebe elektronskih recepata i naglasila da je to veliki i veoma značajan projekat, naročito deo koji se odnosi na „hronične recepte“. Naime, kod ovih recepata je dobro što terapija može da se podigne u svim apotekama na teritoriji Republike Srbije koje imaju potpisan sporazum sa RFZO-om. Benefiti elektronskih recepata su višestruki: to su obnovljivi recepti (obavljaju se na svakih šest meseci u pandemiji COVID-19 virusa) i velika je materijalna ušteda za budžet, obzirom da je iz budžeta izvajano više od dva miliona evra za papirne recepte.

Žarko Obradović je u ime svih članova Pododbora podržao digitalizaciju u Srbiji i izneo sugestiju da se na neko od narednih javnih slušanja pozovu eminentni eksperti koji će pojasniti sve afirmativne efekte digitalizacije i ukazati na negativne efekte koje digitalizacija ima na društvo. Žarka Obradovića je interesovalo koje će pogodnosti Narodna skupština imati od potpisivanja Sporazuma o stvaranju „*Disaster recovery*“ lokacije sa Kancelarijom za informacione tehnologije Vlade Republike Srbije.

Marina Raguš, predsednica Pododbora, je tokom svoje diskusije pojasnila da opšti trend digitalizacije društva i postojeća strategija o sigurnom pohranjivanju podataka, donose mnoge pogodnosti. To su, pre svega, bezbednost podataka i odgovornost Kancelarije za sve podatke koje skladište u „*Data centru*“ u Kragujevcu, kao i unapređenje elektronskog sistema Narodne skupštine, sa perspektivom da se veoma brzo završi i projekat hibridnog zasedanja Narodne skupštine.

Milan Radin je pohvalio agendu predstojećeg javnog slušanja i to što će prezentacija početi sa zdravstvom i vakcinacijom, jer je Srbija već označena kao vodeća zemlja u regionu, kada su u pitanju digitalne tehnologije i korišćenje digitalnih tehnologija za prijavljivanje građana za vakcinaciju je imalo velik odjek u javnosti. Pozdravio je i ideju o seriji javnih slušanja koja će se održati.

Nakon završene diskusije, jednoglasno je prihvaćen Predlog za održavanje javnog slušanja, koji će biti upućen Odboru za obrazovanje, nauku, tehnološki razvoj i informatičko društvo, na temu „Digitalizacija u Srbiji - gde smo danas“, koje će biti održano 26. februara 2021. godine, sa početkom u 10 časova.

Sednica Pododbora je završena u 13,05 časova.

Sednica je tonski snimana.

SEKRETAR PREDSEDNIK

Marina Raguš